La tribuna de l'Estadi Municipal de Badalona ha acollit avui la presentació de la fase d'ascens a la Segona Divisió B de futbol.
Els quatre primers classificats del Grup 5 de Tercera Divisió (CE L'Hospitalet, Terrassa FC, CE Europa i UE Sant Andreu) competiran el 18 i 19 de juliol en aquest mateix escenari per obtenir un bitllet per a la gran final, que també es jugarà a Badalona el 25 de juliol.
Ha participat en l'acte el secretari general de l'Esport i de l'Activitat Física, Gerard Figueras.
La presentació també ha comptat amb la presència de l'alcalde de Badalona, Xavier García Albiol; el primer tinent d'alcalde de Badalona, Juan Fernández; la regidora de Protecció de Ciutat, Comunicació i Turisme de Badalona, Rosa del Amo; el president de la Federació Catalana de Futbol (FCF), Joan Soteras; el representant territorial de l'Esport a Barcelona, Pere Vilà; el directiu responsable de relacions institucionals de l'FCF, Rossend Abella; els presidents i capitans dels quatre equips semifinalistes; el president del CF Badalona, Miguel Ángel Sánchez, i el vicepresident del CF Badalona, Josep Asensio.
Gerard Figueras s'ha mostrat "content d'estar aquí, perquè Badalona té un dels estadis més bonics del país.
És un plaer acompanyar-vos en aquest play-off singular, sense públic.
En les circumstàncies actuals no ens la podem jugar i, d'aquesta manera, garantim la seguretat de la gent.
Animem tothom a seguir el seu equip des de casa".
També ha desitjat molta sort als quatre equips que es juguen una plaça a Segona B.
Per la seva banda, el president de l'FCF, Joan Soteras, ha agraït a "l'Ajuntament de Badalona l'acollida en aquestes magnífiques instal·lacions.
El camp de Badalona és un dels millors que tenim actualment a prop de Barcelona i serà l'epicentre del futbol català".
Soteras ha explicat que "l'impacte de la Covid-19 ens ha portat a una situació excepcional i ha provocat que un play-off d'ascens sigui totalment autonòmic, a diferència d'altres anys.
D'aquesta manera, ens assegurem tenir un altre equip català la propera temporada a la Segona Divisió B".
"És una llàstima que no puguem tenir públic a l'estadi, ja que hem de seguir els protocols que ens marca la Generalitat de Catalunya i la Federació Espanyola, però hem de ser prudents", ha declarat.
Finalment, l'alcalde de Badalona, Xavier García Albiol, s'ha mostrat "molt satisfet que estigueu a Badalona i que un esdeveniment tan important pel futbol català es pugui celebrar a la nostra ciutat.
És un dels millors estadis que es poden trobar no només a l'entorn de Barcelona, sinó de tot Catalunya.
Badalona vol ser una ciutat que s'obri a la gent, que demostri la seva capacitat d'atreure esdeveniments de categoria com els que viurem els dos caps de setmana de la fase d'ascens.
Desitgem molta sort als quatre equips que hi participeu i esperem veure-us a Segona 'B', juntament amb el CF Badalona".
Durant l'acte, s'han presentat diferents aspectes d'aquest play-off exprés, com el cartell de l'esdeveniment, els horaris, les instal·lacions, la pilota oficial, la transmissió televisiva i el protocol de seguretat per la Covid-19, motiu pel qual els enfrontaments es jugaran sense públic.
L'ordre dels aparellaments de les semifinals serà CE L'Hospitalet-UE Sant Andreu, el dissabte 18 de juliol, i Terrassa FC-CE Europa, l'endemà diumenge 19 de juliol.
La final entre els dos equips vencedors es disputarà el dissabte dia 25, en un duel on es determinarà la plaça d'ascens en joc a la categoria de bronze.
Tots els partits es jugaran a les 20.00 hores i s'emetran en directe a través de la plataforma audiovisual Footters.
Els equips participants en la fase d'ascens també han expressat les sensacions dies abans que comenci la competició.